KLASA: P-266/23

URBROJ: 711-02-01/04-2024-07

Zagreb, 22. ožujka 2024.

 **DRAGAN MIJIĆ**

 **lučki kapetan u Lučkoj kapetaniji Osijek**

**Predmet: očitovanje na zahtjev Dragana Mijića, lučkog kapetana u Lučkoj kapetaniji**

 **Osijek; daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 30. studenog 2023. pod brojem 711-U-8217-P-441/23-01-25 zaprimilo je zahtjev za davanjem očitovanja koji je podnio Dragan Mijić, lučki kapetan u Lučkoj kapetaniji Osijek.

U podnesenom zahtjevu podnositelj traži tumačenje primjene Zakona o sprječavanju sukoba interesa („Narodne novine“, broj 143/21., dalje u tekstu: ZSSI) u odnosu na njega osobno, ali i na sve druge lučke kapetane koji će tek biti imenovani.

Podnositelj navodi da je u vrijeme imenovanja bio prvi lučki kapetan imenovan sukladno Zakonu o lučkim kapetanijama („Narodne novine“, broj 118/18.), te da mu je tada u Ministarstvu mora, prometa i infrastrukture protumačeno da je lučki kapetan i nadalje obični državni službenik (s koeficijentom složenosti poslova 2,134), s tom razlikom što ga sad imenuje Vlada Republike Hrvatske na razdoblje 5 godina.

Nadalje podnositelj navodi da pomno čitajući odredbe ZSSI-a nije siguran je li time ujedno postao i obveznik postupanja po tom Zakonu i u kojoj ga mjeri ZSSI obvezuje te stoga moli za tumačenje ove situacije.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. ZSSI-a na 44. sjednici održanoj 22. ožujka 2024., obvezniku daje mišljenje, kako slijedi.

Člankom 21. stavkom 1. Zakona o lučkim kapetanijama propisano je da se na radno mjesto lučkog kapetana primjenjuju odredbe propisa kojima se uređuju radna mjesta rukovodećih državnih službenika koje imenuje Vlada, ako tim Zakonom nije drugačije određeno, a stavkom 2. da se radno mjesto lučkog kapetana popunjava putem internog oglasa, a ako se ne popuni na taj način, tada putem javnog natječaja.

Člankom 22. stavkom 1. Zakona o lučkim kapetanijama propisano je da se lučki kapetan imenuje na razdoblje od pet godina, a stavkom 2. da lučkog kapetana imenuje i razrješava Vlada na prijedlog ministra.

Odredbom članka 3. stavka 3. ZSSI-a propisano je da se odredbe iz članka 10. do 14. glave III. i članaka 48. do 50. toga Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Na traženje Povjerenstva od 23. studenog 2023., 09. siječnja 2024. i 28. veljače 2024., Vlada Republike Hrvatske se očitovala dopisom KLASA: 022-03/22-22/15 URBROJ:50301-15/28-22-03 od 14. ožujka 2024. u kojem je dostavljen popis funkcija na koje Vlada Republike Hrvatske imenuje obnašatelje dužnosti i rukovodeće državne službenike, sukladno odredbi članka 59. stavka 5. ZSSI-a Na popisu funkcija, osim funkcija na koje Vlada imenuje obnašatelje dužnosti, nalazi se i popis funkcija koji se smatraju rukovodećim državnim službenicima, a na kojem popisu su i lučki kapetani.

Nadalje, nesporno iz dostavljenog odgovora Vlade Republike Hrvatske od 14. ožujka 2024. proizlazi da se svi lučki kapetani smatraju rukovodećim državnim službenicima.

Slijedom navedenog, Dragan Mijić, lučki kapetan u Lučkoj kapetaniji Osijek je povodom obavljanja poslova lučkog kapetana obvezan postupati u smislu članka 3. stavka 3. ZSSI-a, kojim je propisano da se odredbe iz članka 10. do 14. glave III. i članaka 48. do 50. ZSSI-a odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Povjerenstvo dalje navodi kako se navedene odredbe odnose na dužnost obveze podnošenja imovinske kartice te na pokretanje postupka zbog utvrđenja moguće povrede ZSSI-a protiv rukovodećeg državnog službenika koji ne ispuni navedenu obvezu. Također, primjenjuju se i odredbe članaka 48. do 50. ZSSI-a koje se odnose na sankcije koje se mogu izreći prilikom utvrđivanja povrede ZSSI-a.

Iz navedenog proizlazi da se druge obveze, zabrane i ograničenja propisane ZSSI-om koje obvezuju dužnosnike iz članka 3. stavaka 1. i 2. ZSSI-a ne primjenjuju na rukovodeće državne službenike, odnosno da ih u obnašanju dužnosti ne obvezuje druge odredbe ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Draganu Mijiću, e mailom
2. Objava na internetskoj stranici Povjerenstva
3. Pismohrana